L-1936 kienet is-sena tal-Olimpjadi f'Berlin. Sena qabel, ir-Reġim Nażista kien daħħal liġijiet razzjali u ddikkjara l-poplu Ġermaniż bħala r-razza 'arjana' suprema fuq kulħadd; minn hawn 'il quddiem kull min ma kienx konformi mal-linji li ħa r-reġim sab ruħu fi ħmar il-lejl u l-istejjer li bdew ħerġin mill-Ġermanja kienu koroh u ta' tħassib. Il-Kumitat Olimpiku Amerikan, bħal ta' pajjiżi oħra, kien maqsum bejn min ried jibbojkottja dan il-logħob u min irraġuna li fl-isport ma kellhiex tidħol politika. Barra minn hekk, l-Amerikani riedu garanzija mingħand ir-Reġim Nażista li l-grupp multi-etniku ta' atleti li kienu se jirrappreżentaw lill-Istati Uniti ma jitqiegħed fl-ebda periklu. Uffiċjali Nażisti responsabbli mil-logħob aċċettaw it-talba Amerikana għalkemm irridikolawhom dwar l-użu ta' 'awżiljarji mhux umani' b'referenza għall-atleti Afro-Amerikani. Fl-1 ta' Awwissu 1936, f- arena li tesa' aktar minn 100,000 ruħ, il-Kanċillier Ġermaniż Adolf Hitler inawgura l-11-il sessjoni tal-Logħob Olimpiku tas-sajf. Il-Ministru tal-Propaganda Joseph Goebbles kellu kollox ippjanat sabiex f'dawk il-ġimagħtejn joħloq immaġni ta' Ġermanja ħabiba imma l-aqwa fost il-ġnus. Madankollu, ħafna mill-ispettaturi kienu fuq ix-xwiek sakemm jilmħu stilel internazzjonali tal-atletika li kienu diġà għamlu ħoss qabel l-Olimpjadi; fosthom l-atleta Afro-Amerikan ta' 22 sena, Jesse Owens, li malli tfaċċa fl-arena l-għajjat u ċ-ċapċip kienu jtarrxu. Fit-3 ta' Awwissu, iż-żagħżugħ Owens, twil ħames piedi u għaxar pulzieri, imwieled Alabama, rebaħ faċilment l-ewwel midalja tad-deheb fit-tellieqa tal-100 metru. Fil-5 ta' Awwissu rebaħ it-tieni midalja tad-deheb u reġa' kiser ir-rekord tal-ħin fit-tellieqa tal-mitejn metru. Meta ġie biex jikkwalifika fil-qabża għat-tul (long jump) l-istorja kienet differenti. Jesse Owens falla l-ewwel żewġ attentati tal-kwalifika. Normalment kien jippreferi jkejjel b'għajnejh u bil-passi d-distanza biex jagħmel kalkolu mentali mnejn l-aħjar jibda l-qabża, imma l-uffiċjali tal-logħob Ġermaniżi fl-arena kienu ibsin wisq u ma ħallewlux spazju biex jikkonċentra. Kien jonqsu prova waħda li jekk iffaliha jiġi skwalifikat. Luz jagħti parir lil Owens L-istilla Ġermaniża tal-atletika, Carl Ludwig 'Luz' Long, kien qed josserva lil Jesse Owens u ntebaħ li kellu diffikultà. Quddiem arena nies Luz Long mar fuq Owens u kellmu; deher ċar jagħtih parir dwar x'kellu jagħmel. Owens ħa l-parir ta' Long u kkwalifika. Fis-sessjoni finali tal-qabża għat-tul Luz Long u Jesse Owens spiċċaw l-aqwa żewġ atleti fi dwell spettakolari li tlaqqam il-Battalja tal-Kuluri. Kisru ħames rekords Olimpiċi bejniethom u l-aħħar qabża reġa' rebaħha Ownes b'rekord ta' 8.06 metri fuq is-7.87 metri ta' Long. Taħt għajnejn Hitler, Luz Long kien l-ewwel wieħed li ġera fuq Jesse Ownes, ħadlu b'idejh, għannqu miegħu u mexxieh mal-arena fost l-għajjat ewforiku tal-ispettaturi. Jesse Owens ma setax ma jammirax il-kuraġġ kbir ta' dan iż-żagħżugħ twil, bjond u fiżikament simbolu tal-Ġermanja Nażista. Minn dakinhar 'il quddiem nibdet ħbiberija sinċiera bejniethom. Fid-9 ta' Awwissu, Jesse Owens rebaħ ir-raba' midalja tad-deheb bla mistenni. Jingħad li r-Reġim Nażista xejn ma kien kuntent bl-ammont ta' deheb diġà mirbuħ mit-tim Amerikan u wassal messaġġ lill-uffiċjali Amerikani biex ma jħallux lill-atleti Lhud-Amerikani, Marty Glickman u Sam Stoller, jiġru fit-tellieqa 4×100 relay. Il-Kumitat Olimpiku Amerikan baxxa rasu u daħħal flokhom lil Jesse Owens u sieħbu l-Afro-Amerikan Ralph Metcalfe. Glickman u Stoller qatt ma ħafru lill-president tal-kumitat Avery Brundage għal din id-deċiżjoni. Idolu mhux rikonoxxut Jesse Owens irritorna mat-tim Olimpiku fl-Istati Uniti tal-Amerika fejn ingħata merħba kbira. Owens kien l-eroj Amerikan li ġab fix-xejn l-arroganza Nażista. Il-Kumitat Olimpiku organizza ikla b'għadd ta' mistednin distinti fil-lukanda prestiġjuża Waldorf-Astoria ta' New York biex jonorawh, imma Jesse Owens ġie mġiegħel jidħol mill-bieb ta' wara għax kien iswed. Fi kliem Owens innifsu, għalkemm ir-riżultati tal-Olimpjadi għamluh idolu Amerikan, xorta waħda kellu jirkeb fuq wara f'karrozza tal-linja għax quddiem kien riservat għall-bojod biss; kellu juża latrini u postijiet pubbliċi għas-suwed u ma ngħata l-ebda rikonoxximent finanzjarju għall-bravuri tiegħu. Però, l-akbar weġgħa kienet li l-President Franklin D. Roosevelt qatt ma bagħat għalih fil-White House biex jifraħlu. L-Istati Uniti kellha l-liġijiet razzjali tagħha ta' segregazzjoni bejn bojod u suwed; taħt dawn il-liġijiet Jesse Owens kien inferjuri għax iswed. Kellhom jgħaddu 40 sena biex fl-1976 Jesse Owens kellu l-ewwel udjenza mal-President tal-Istati Uniti, dak iż-żmien Gerald Ford, u ngħata il-Medal of Freedom. Ironikament, Owens kien jirrakkonta li baqa' jikkorrispondi mal-atleta Ġermaniż anke meta faqqgħet it-Tieni Gwerra u Luz Long inqabad bil-lieva fl-armata Nażista. Luz kien bniedem b'karattru ġentili u ġenwin li, sfortunatament, tilef ħajtu fl-1943 meta kellu 30 sena fl-invażjoni tal-alleati li saret fi Sqallija. Luz darba stqarr li qatt ma ddispjaċieh li Owens rebaħ l-ewwel post wara li ħa parir mingħandu. L-aħħar ittra ta' Luz Long lil Jesse Owens kienet tgħid hekk: "Qalbi qed tgħidli li din tista' tkun l-aħħar ittra ta' ħajti. Jekk ikun hekk, nitolbok ħaġa waħda biss: meta tispiċċa l-gwerra, jekk jogħġbok, mur il-Ġermanja, sib lil ibni u għidlu dwari. Għidlu kif lanqas il-gwerra ma firditna u għidlu li l-affarijiet bejn il-bnedmin jistgħu jkunu differenti f'din id-dinja – (iffirmata) Ħuk, Luz."